Diari Oficial de la Generalitat Valenciana


Sumari del DOGV 2942, del 01-03-1997 (1997/825750)

DECRET 30/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Presidència.
------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1997/02/26/30/dof/vci/html**

### Dades del document

Número de DOGV
:   2942

Data del DOGV
:   01-03-1997

Secció del DOGV
:   DISPOSICIONS GENERALS

Número del document
:   1997/825750


Data del document
:   26-02-1997

Organisme emissor
:   Conselleria de Presidència

Tipus de document
:   Decret

Anàlisi jurídica

DECRET 30/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Presidència.   
El Decret 44/1996, de 25 de març, del Govern Valencià, va aprovar el vigent Reglament Orgànic i Funcional de la Presidència de la Generalitat Valenciana i de la Conselleria de Presidència.  
El Decret 4/1997, de 26 de febrer, del president de la Generalitat Valenciana, va assignar a la Conselleria de Presidència les funcions que anteriorment eren competència de la Presidència de la Generalitat Valenciana sobre relacions externes, i també va adscriure a la Conselleria d'Economia, Hisenda i Administració Pública les funcions de la Conselleria de Presidència relatives a les matèries de modernització de les administracions i funció pública, i a la Conselleria de Benestar Social les de justícia. Això fa necessari modificar el primitiu disseny organitzatiu per a adequar-lo a les noves circumstàncies, incorporant-hi, al mateix temps, algunes modificacions estructurals que es consideren convenients per al millor funcionament de la Conselleria de Presidència.  
En conseqüència, i en virtut de les atribucions conferides en els articles 35.f), 69 i 70 de la Llei 5/1983, de 30 de desembre, de Govern Valencià, a proposta del conseller de Presidència i després de la deliberació del Govern Valencià, en la reunió del dia 26 de febrer de 1997,   
DECRETE  
TÍTOL I  
Dels òrgans de la Conselleria de Presidència   
de la Generalitat Valenciana  
DISPOSICIONS GENERALS  
Article 1  
La Conselleria de Presidència de la Generalitat Valenciana té atribuïdes les competències i funcions següents:  
a) Les relatives a la coordinació de les relacions entre el Govern i les Corts Valencianes; secretariat del Govern, publicacions, relacions amb els mitjans de comunicació social, emergències i interior, administració local, gestió de la Unitat del Cos de Policia adscrita a la Comunitat Valenciana, associacions, fundacions, col·legis professionals, registres i notariat, consultes populars i electorals, planificació, estudis i avaluació de l'acció de govern, inspecció general de serveis, relacions externes i representació i defensa en judici de la Generalitat Valenciana.  
b) Així mateix, li correspon la gestió pressupostària, econòmica i de personal dels òrgans directius de la Presidència de la Generalitat Valenciana   
Article 2  
La Conselleria de Presidència, per a l'adequada execució de la seua competència, s'estructura en un nivell directiu i un altre d'administratiu.  
Article 3  
El nivell directiu està integrat per:  
1. Sotssecretaria de Planificació i Relacions Externes.  
2. Secretariat del Govern i Relacions amb les Corts, amb rang de sotssecretaria.  
3. La Secretaria General.  
4. Oficina del Portaveu i Comunicació, amb rang de direcció general.  
5. Direcció General d'Interior  
6. Direcció General de Relacions Externes.  
7. Delegacions territorials del Govern valencià.  
En cas de produir-se una vacant, absència o malaltia del conseller, i excepte allò establit en l'article 16.i) de la Llei de la Generalitat Valenciana 5/1983, de 30 de desembre, de Govern Valencià, aquest serà substituït en les seues funcions segons l'ordre abans establit, excepte resolució expressa respecte d'això del conseller.  
Les substitucions entre la resta d'òrgans seran resoltes pel conseller. Tot això, sense perjudici de les delegacions previstes en l'article 68 de la Llei de la Generalitat Valenciana 5/1983, de 30 de desembre, de Govern Valencià.  
Article 4  
El nivell administratiu està integrat per les unitats dependents dels centres directius o equivalents i, si és el cas, directament del conseller.  
TÍTOL II  
De l'estructura i funcions dels òrgans   
directius centrals  
CAPÍTOL I  
Del conseller  
Article 5   
El conseller és l'autoritat superior de la Conselleria.  
El conseller de Presidència, com a titular del departament, exerceix totes les atribucions que li confereix la Llei 5/1983, de 30 de desembre, de Govern Valencià, en l'àmbit competencial de la seua Conselleria, i també qualsevol altra que li atorgue l'ordenament jurídic.  
Article 6  
Correspon al conseller la presidència de la Comissió de Sotssecretaris i la de Secretaris Generals.  
Article 7  
Constitueixen òrgans directius dependents directament del conseller de Presidència de la Generalitat Valenciana, els següents:  
1. La Sotssecretaria de Planificació i Relacions Externes.  
2. La Sotssecretaria del Secretariat del Govern i Relacions amb les Corts.  
3. La Secretaria General.  
4. Oficina del Portaveu i Comunicació, el titular de la qual tindrà rang de director general.  
5. Direcció General d'Interior.  
Article 8  
El Consell de Direcció és l'òrgan col·legiat per a assistir el conseller en l'elaboració del programa d'activitats de la Conselleria. Estarà format pels òrgans directius enumerats en l'article 3 i pel director del Gabinet del Conseller, que exercirà la secretaria d'aquest Consell.   
Podran també assistir a les reunions del Consell de Direcció els responsables de serveis o dependències quan el conseller ho estime convenient.  
   
Article 9  
El Gabinet del Conseller és l'òrgan de suport, assessorament i assistència immediata al titular de la Conselleria, de qui depén directament.  
CAPÍTOL II  
De la Sotssecretaria de Planificació i Relacions Externes  
Article 10   
Són funcions del sotssecretari les que s'assenyalen en l'article 74 de la Llei 5/1983, de 30 de desembre, de Govern Valencià. A més, li corresponen les següents atribucions específiques:  
1. Executar les ordres del president i del conseller de Presidència i assumir l'exercici de les funcions que aquests li deleguen.  
2. Prestar assistència i assessorament al president i als restants òrgans directius de la Presidència i la Conselleria de Presidència.  
3. Realitzar estudis i recopilar documentació sobre matèries que afecten el Consell.  
4. Informar sobre els assumptes que el president haja de sotmetre al Govern Valencià.  
5. La coordinació de la Revista Valenciana d'Estudis Autonòmics.  
6. L'alta inspecció general de totes les activitats i serveis de l'administració autonòmica valenciana i dels organismes, entitats i empreses que en depenen.  
Article 11  
La Sotssecretaria de Planificació i Relacions Externes s'estructura en les següents àrees:  
1. Planificació i Estudis.  
2. Documentació i Anàlisi de Dades.  
3. Anàlisi i Seguiment de Programes.  
4. Inspecció General de Serveis.  
Article 12  
1. La Direcció General de Relacions Externes, davall la dependència de la Sotssecretaria de Planificació i Relacions Externes, té atribuïdes les competències de programació, impuls i execució de la política de la Presidència, dins del marc constitucional i estatutari, en les relacions del Govern Valencià i la seua administració amb les restants institucions de l'àmbit territorial de la Comunitat Valenciana, i també amb l'estat, amb els organismes de la Unió Europea, amb altres entitats subestatals i amb organitzacions interregionals i internacionals. A fi d'això li compet especialment la gestió dels programes propis de l'Oficina de la Generalitat Valenciana a Madrid i de la Delegació de la Comunitat Valenciana a Brussel·les.  
2. En particular, a través de l'Oficina a Madrid, la Direcció General gestionarà els programes d'actuació destinats, entre altres, a facilitar i coordinar les relacions dels òrgans de la Comunitat Valenciana amb el Govern de la Nació i amb altres institucions de l'estat que hi radiquen; subministrar el suport logístic necessari als membres del Govern i al personal de l'administració de la comunitat autònoma que necessiten mitjans materials per a desenvolupar el seu treball a la capital de l'estat, i també documentació, informació i suport als diputats i senadors elegits en les circumscripcions de la comunitat autònoma, i, en general, informació al públic, i molt especialment, els destinats a la promoció dels interessos econòmics, culturals, socials, turístics, etcètera, de la Comunitat Valenciana.  
3. A través de la seua Delegació a Brussel·les, la Direcció General gestionarà els programes destinats a assolir, entre altres, els objectius d'aprofundir en l'acostament de la Comunitat Europea i la Comunitat Valenciana, promocionarà els nostres sectors culturals i econòmics, i facilitarà als seus agents, i també als representants socials i institucionals, la relació amb les institucions i òrgans comunitaris.   
4. La gestió del Programa de Cooperació Internacional al Desenvolupament.  
5. Com a suport de la acció administrativa hi ha un Àrea de Relacions Institucionals.  
CAPÍTOL III  
De la Sotssecretaria del Secretariat del Govern  
 i Relacions amb les Corts  
Articulo 13   
1. La Sotssecretaria del Secretariat del Govern i Relacions amb les Corts, que dependrà directament del conseller, és el centre directiu de l'administració de la Generalitat Valenciana al qual correspon, a més de les que establisquen altres normes, les següents funcions:  
a) La comunicació entre el Govern Valencià i les Corts Valencianes i l'assistència continuada en les matèries d'índole parlamentària.  
b) El règim jurídic i pressupostari dels convenis que subscriga l'administració autonòmica i el Centre d'Informació i Documentació Jurídica Administrativa de la Generalitat Valenciana.  
c) El suport tècnic i administratiu al conseller en les funcions de secretari del Govern Valencià, i també la infraestructura administrativa del Govern Valencià i la revisió i tramitació dels documents destinats a la inserció en el Diari Oficial de la Generalitat Valenciana.  
d) La coordinació i autorització de les publicacions dels diferents departaments del Govern Valencià i, en particular, l'edició del Diari Oficial de la Generalitat Valenciana.  
e) La gestió dels Registres d'Activitats i de Béns i Drets Patrimonials d'Alts Càrrecs, davall la direcció superior del conseller.  
2. La Sotssecretaria del Secretariat del Govern i Relacions amb les Corts s'estructura en les següents unitats:  
- Àrea de Relacions amb les Corts. Prestar assistència tècnica i jurídica al Govern Valencià en les reunions de la Junta de Síndics i la coordinació de les intervencions dels consellers davant el ple i les comissions de les Corts i, generalment, el requeriment i la gestió, quan s'escaiga, de l'acció del Govern Valencià davant les Corts Valencianes.  
- Àrea del Gabinet de Coordinació Interdepartamental.Ostenta la secretaria administrativa de les Comissions Interdepartamentals i Delegades del Govern Valencià, així com fa el seguiment de l'evolució dels òrgans col legiats de la Generalitat Valenciana i d'aquells on aquesta tinga representació. Gestiona el Registre de Convenis d'acord el Decret 20/1993, de 8 de febrer, del Govern Valencià, i el Centre d'Informació i Documentació Juridicoadministrativa de la Generalitat Valenciana.  
- Àrea de la Secretaria Administrativa del Govern Valencià. Gestiona els assumptes que s'han de sotmetre a la Comissió de Secretaris Generals i al Govern Valencià, formalitza els decrets y acords aprovats pel Govern Valencià i elabora les actes de les reunions del Govern Valencià. Tramita les sol licituds d'emissió de certificats d'actes presumptes del Govern Valencià, i també les sol licituds de dictamen al procedent òrgan suprem consultiu per part del President de la Generalitat Valenciana i del Govern Valencià. Revisa i tramita els documents destinats a la seua inserció en el Diari Oficial de la Generalitat Valenciana.  
- Àrea de Publicacions. Coordina i autoritza les edicions i publicacions promogudes per les Conselleries i organismes i entitats d'aquestes depenents. Confecciona i edita el Diari Oficial de la Generalitat Valenciana. D'aquest servei depén la distribució comercial de les publicacions de la Generalitat Valenciana.  
Article 14  
1. Adscrit a la Sotssecretaria del Secretariat del Govern i Relacions amb les Corts, el Gabinet Jurídic és l'òrgan que té encomanades les següents funcions:  
a) La representació i defensa en judici de la Generalitat Valenciana, sense perjudici de l'atribució d'aquestes a altres òrgans en virtut de normes legals o reglamentàries.  
b) L'assessoria jurídica del Govern Valencià i dels òrgans de l'administració pública de la Generalitat Valenciana, en tots els assumptes que li siguen sotmesos a informe, tant potestativament com preceptivament.  
c) L'estudi i seguiment de l'ordenament jurídic estatal, i també la coordinació tècnica dels avantprojectes de normes de la Generalitat Valenciana.  
2. El Gabinet Jurídic per a la realització de les funcions assignades, s'estructura en dues àrees, directament dependents del cap del Gabinet.  
En totes les qüestions no previstes en aquest reglament, vigirà allò establit en el Decret 73/1984, de 30 de juliol, del Govern Valencià.  
3. Els Serveis Jurídics de les diferents conselleries, sense perjudici de l'adscripció orgànica a cada una d'elles, actuaran en l'exercici de les seues funcions davall la dependència i coordinació del Gabinet Jurídic, i queden sotmeses a les instruccions emanades d'aquest Gabinet, el cap del qual podrà convocar els responsables d'aquells Serveis Jurídics a reunions, periòdiques o no, i sol·licitar totes les dades i antecedents que considere necessaris en relació amb els expedients en què intervinguen.  
CAPÍTOL IV  
De la Secretaria General  
Article 15  
1. La Secretaria General té atribuïdes les funcions establides en l'article 75 de la Llei de la Generalitat Valenciana 5/1983, de 30 de desembre, de Govern Valencià, per altres normes i les que li encomane el conseller  
2. En particular, li corresponen les següents:  
a) Dirigir i gestionar els serveis generals i dependències comunes de la Conselleria.  
b) Gestionar la tramitació i coordinació dels convenis i acords de col·laboració del departament, i també supervisar els expedients de contractació que gestionen altres centres directius, llevat d'aquells respecte dels quals els òrgans titulars tinguen delegades les facultats per a la signatura.  
c) Elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost.  
d) Dissenyar, executar i mantenir actualitzats els programes d'informació i gestió econòmica de la Conselleria, establint les directrius per a la correcta gestió de despeses i ingressos i l'òptima utilització dels recursos.  
e) Tramitar els expedients de contractació.  
f) Gestionar les despeses de personal de la Conselleria i tramitar les incidències de nòmina.  
g) Realitzar estudis tècnics i de dret comparat, i també recopilar documentació sobre matèries de competència de la Conselleria.  
h) Gestionar els sistemes informàtics centrals del departament.  
i) Emetre informes jurídics sobre els assumptes que s'hagen de sotmetre al Govern valencià, al president de la Generalitat Valenciana o a altres òrgans, quan això siga preceptiu o així ho dispose el conseller.  
j) Prestar assessorament jurídic als òrgans directius del departament i informar sobre la procedència legal de les actuacions, projectes, programes, resolucions o disposicions, quan aquells així ho requerisquen, el secretari general ho dispose o ho exigisca l'ordenament jurídic.  
k) Elaborar estudis i anàlisis relatius a la racionalització i reorganització, tant de l'estructura organitzativa de la Conselleria, com dels procediments de gestió que s'hi realitzen, coordinant els treballs que en aquesta matèria elaboren altres òrgans o unitats del departament.  
l) Dissenyar els sistemes d'informació tècnica, i també elaborar, promoure i dirigir la implantació dels projectes informàtics, la creació i manteniment de les aplicacions informàtiques i l'assessorament i suport informàtic a tots els centres de la Conselleria, en coordinació amb la Sotssecretaria per a la Modernització de les Administracions Públiques de la Conselleria d'Economia, Hisenda i Administració Pública.  
m) Tramitar, proposar i, en general, executar els actes de gestió econòmica i administrativa que li corresponguen, dins de l'àmbit funcional del centre directiu i d'acord amb allò establit en les disposicions i instruccions dictades pels òrgans competents.  
n) Elaborar, emetre informes i proposar disposicions sobre matèries del seu àmbit funcional, i també dictar resolucions, circulars i instruccions en assumptes de las seua competència.  
o) Qualsevol altra que li encomane el conseller o li conferisquen les disposicions legals.  
Article 16  
La Secretaria General Administrativa, dependent de la Secretaria General, atendrà la totalitat dels serveis generals de la Conselleria i de la Presidència de la Generalitat Valenciana.  
CAPÍTOL V  
De l'Oficina del Portaveu i Comunicació  
Article 17  
1. L'Oficina del Portaveu i Comunicació, que dependrà directament del conseller, és l'òrgan directiu que programa, impulsa i executa la política en matèria de relacions del Govern Valencià amb els mitjans de comunicació social amb caràcter general i, en especial, en això referent a l'emissió de la informació institucional i de govern.  
Té atribuïda la gestió del règim jurídic dels mitjans de comunicació social, així com la preparació, la investigació i el desenvolupament legislatiu de la comunicació social en el marc de les normes bàsiques de l'Estat i de la Unió Europea. Al mateix temps, assumeix la tutela administrativa derivada de l'aplicació de la Llei de Radiotelevisió Valenciana i la resta de lleis concurrents.  
En matèria de publicitat institucional i anuncis oficials, aquesta oficina té encomanades les competències de procurar l'homogeneïtzació de la imatge de la Generalitat Valenciana, mitjançant la coordinació, la supervisió i l'autorització prèvia de les campanyes publicitàries, i contractacions i insercions d'aquest caràcter, produïdes en l'àmbit del Govern Valencià i organismes i entitats dependents de les seues conselleries.  
2. En particular, l'Oficina del Portaveu i Comunicació té encomanades les funcions següents:  
a) La inspecció i el control, així com la redacció dels informes oportuns, respecte dels continguts de Radiotelevisió Valenciana i dels serveis de televisió el títol habilitant dels quals siga atorgat per la Generalitat Valenciana.  
b) L'elaboració de criteris sobre la difusió de la imatge institucional i de l'activitat de la Generalitat Valenciana i la coordinació, la supervisió i l'autorització prèvia de la publicitat institucional.  
c) El disseny i l'anàlisi dels treballs tècnics i estudis d'avaluació de l'eficàcia de la política informativa respecte del desenvolupament de l'acció de govern de la Generalitat Valenciana.  
d) Proposta de normativa per a la regulació i la planificació de les telecomunicacions a la Comunitat Valenciana.  
e) Assessorament, planificació i gestió del règim jurídic dels mitjans de comunicació social.  
Article 18  
Es podran constituir com a òrgans assessors del conseller els que, amb aquest caràcter i en relació amb matèries o serveis específics es consideren convenients.  
CAPÍTOL VI  
 De la Direcció General d'Interior  
Article 19  
La Direcció General d'Interior, que dependrà directament del conseller de Presidència, és el centre directiu del programa, gestiona i executa la política de la Generalitat Valenciana en matèria de protecció civil, emergències i interior i administració local, en especial les següents:  
a) En matèria d'emergències té encomanades:  
L'organització del Servei d'Emergències de la Generalitat, la planificació i l'execució de les operacions de prevenció davant situacions de risc, de rescat i salvament de persones; de la protecció i assistència sanitària a les persones afectades i de la protecció de béns en situació d'emergències, de la prevenció i extinció d'incendis urbans i industrials, la detecció i extinció d'incendis forestals i la coordinació de la prevenció i la vigilància dissuasòria davant aquest risc; i la selecció i la formació del personal idoni per a exercir aquestes funcions.  
La col·laboració i la coordinació amb altres administracions públiques, especialment amb ajuntaments, mancomunitats i diputacions, en les matèries relatives a la protecció de persones i béns.  
b) En matèria d'interior, té encomanades:  
La direcció i la gestió de la política de la Generalitat Valenciana en matèria d'interior, formació, coordinació i selecció dels policies locals, formació i perfeccionament de bombers, espectacles, establiments públics i activitats recreatives, en el marc del que estableix la llei.  
c) En relació amb la unitat del cos de policia nacional adscrit a la Comunitat Valenciana, li correspon la direcció i la gestió derivades de l'acord administratiu de col·laboració subscrit entre el Ministeri de Justícia i Interior de la Comunitat Valenciana en matèria policíaca i l'exercici de les competències en matèria de personal dels membres d'aquella unitat.  
d) En matèria d'administració local té encomanat l'estudi, l'informe i la resolució dels afers referits al règim jurídic, personal, organització, béns i serveis de les entitats locals, en el marc del que disposa l'Estatut d'Autonomia de la Comunitat Valenciana i la legislació sobre règim local.  
e) Així mateix, organitza, executa i controla la política de la Generalitat Valenciana en matèria d'associacions, fundacions i col·legis professionals, registres i notariat, consultes populars i electorals..  
Article 20  
La Direcció General d'Interior s'estructura en les unitats següents;  
1. Àrea del Servei d'Emergències de la Generalitat   
2. Àrea d'Interior  
3. Unitat del Cos Nacional de Policia   
4. Àrea d'Administració Local  
1. L'Àrea del Servei d'Emergències de la Generalitat té a càrrec seu la gestió i la coordinació interna i externa en matèria d'emergències, i la coordinació dels serveis i les unitats administratives adscrits a la mateixa.  
2. L'Àrea d'Interior té atribuïda la coordinació dels serveis i les unitats adscrites a la mateixa, la coordinació externa amb altres administracions públiques, la supervisió dels criteris de planificació i d'execució establerts, i la representació de la direcció general en les tasques que se li encomanen.  
3. La Unitat del Cos Nacional de Policia adscrita a la Comunitat Valenciana depén orgànicament del Ministeri de Justícia i Interior i funcionalment de la Conselleria de Presidència i té a càrrec seu les funcions i les atribucions assenyalades a l'article 38.1 de la Llei Orgànica 2/1986, de 13 de març, de Forces i Cossos de Seguretat, i contingudes en l'acord de col·laboració subscrit amb el Ministeri de Justícia i Interior a l'empara del que estableix el Reial Decret 221/1991, de 22 de febrer, exercint-se el comandament, la direcció, la coordinació i el control a través de la comandància de la unitat.  
4. A l'Àrea d'Administració Local li correspon la coordinació interna dels serveis i les unitats administratives adscrites a la mateixa i la representació de la direcció general de les funcions que se li encomanen.  
TÍTOL III  
De les delegacions territorials   
del Govern Valencià  
CAPÍTOL I  
De les delegacions i delegats territorials  
 del Govern Valencià  
Article 21  
Al front de les delegacions territorials, en l'àmbit de les províncies d'Alacant, Castelló i València, amb seu en les capitals respectives, hi haurà un delegat, amb caràcter d'òrgan directiu de l'administració autonòmica valenciana i rang de director general.  
El delegat territorial del Govern Valencià serà nomenat per aquest, a proposta del conseller de Presidència.  
Article 22  
Sota la dependència del delegat, se situaran la comissió territorial de coordinació i el servei territorial corresponent de la Conselleria de Presidència.  
Article 23  
Al delegat territorial li correspon l'exercici de les funcions següents:  
a) Dirigir i impulsar l'actuació coordinada dels òrgans al seu càrrec, vetlant perquè es difonguen, apliquen i executen les disposicions generals vigents, i es despleguen adequadament els plans i els programes d'actuació del Govern Valencià en el seu àmbit territorial.  
b) Convocar i presidir les reunions de la comissió territorial de coordinació.  
c) Informar el president de la Generalitat Valenciana sobre la coordinació i el desplegament de les actuacions realitzades en el seu àmbit provincial.  
d) Facilitar la coordinació de les actuacions multidepartamentals de l'administració autonòmica territorial amb les administracions públiques del seu àmbit provincial.  
e) Elevar propostes i vetlar per la utilització racional de mitjans adscrits a l'administració autonòmica territorial.  
f) Disposar el que siga necessari quant a règim interior per al bon funcionament de la delegació.  
g) Qualsevol altra que li siga legalment o reglamentàriament encomanada.  
Article 24  
Sota la dependència del delegat, la delegació territorial disposarà d'un servei d'administració general, al qual correspondrà la gestió de tots els afers administratius ordinaris de la delegació.  
CAPÍTOL II  
De la comissió territorial de coordinació  
Article 25  
La comissió territorial de coordinació, sota la direcció del seu president, és l'òrgan col·legiat encarregat de vetlar pel bon funcionament de l'administració perifèrica de la comunitat autònoma, i coordina l'exercici de les actuacions multidepartamentals d'aquesta.  
Article 26  
La comissió territorial de coordinació està integrada pel president, els vocals i el secretari.  
En correspon la presidència al delegat territorial del Govern Valencià.  
Seran vocals permanents de la comissió els directors territorials de les conselleries.  
Actuarà com a secretari de la comissió el director territorial de la Conselleria de Presidència o, en absència seua, el funcionari que aquest designe.  
Article 27  
La comissió territorial serà convocada pel seu president, amb la regularitat que determine.  
DISPOSICIONS ADDICIONALS  
Primera  
Les competències i referències que en la normativa vigent es facen a la Conselleria d'Administració Pública, s'entendrà que corresponen a la Conselleria de Presidència, sempre que incidisquen sobre matèria de la seua competència.  
Segona  
Les referències que en les disposicions vigents es contenen als òrgans directius previstos en el Reglament Orgànic i Funcional de la Conselleria de Presidència aprovat pel Decret 44/1996, de 25 de març, del Govern Valencià, s'entendran realitzades als òrgans directius equivalents recollits en aquest decret.  
Tercera  
Correspon a la Conselleria de Presidència de la Generalitat Valenciana l'execució dels programes pressupostaris per a 1997, corresponents a les seccions 05 i 07 dels pressupostos de la Generalitat Valenciana vigents, sempre que incidisquen en matèria de la seua competència.  
La Conselleria d'Economia, Hisenda i Administració Pública efectuarà les modificacions pressupostàries que calguen per al bon funcionament d'aquesta estructuració orgànica.  
DISPOSICIÓ TRANSITÒRIA ÚNICA  
Les unitats i els llocs de treball de nivell administratiu continuaran subsistents i seran retribuïts a càrrec dels mateixos crèdits pressupostaris fins que s'aproven les relacions de llocs de treball adaptades a l'estructura orgànica d'aquest reglament, sense perjudici que, des del moment de l'entrada en vigor, es produïsquen determinats canvis d'adscripció d'unitats administratives, d'acord amb la reorganització efectuada.  
Als efectes del que estableix l'apartat anterior, les unitats la denominació de les quals no haja canviat, passaran a dependre, amb els seus mitjans personals i materials actuals, de les unitats superiors que disposa el reglament.  
DISPOSICIÓ DEROGATÒRIA  
Són derogats el Decret 8/1996, de 16 de gener, del Govern Valencià, pel qual es van crear les delegacions territorials del Govern Valencià, i el Decret 44/1996, de 25 de març, del Govern Valencià, pel qual s'aprova el Reglament Orgànic i Funcional de la Presidència de la Generalitat Valenciana i de la Conselleria de Presidència, en la part que contravinga aquest decret, i totes aquelles normes de rang igual o inferior que s'oposen al que estableix aquest reglament.  
DISPOSICIONS FINALS  
Primera  
En virtut del que estableix l'article 71 de la Llei 5/1983, de 30 de desembre, del Govern Valencià, i sense prejudici del que disposa el Decret Legislatiu de 24 d'octubre de 1995, el conseller de Presidència de la Generalitat Valenciana desplegarà els serveis corresponents als òrgans administratius de la Presidència de la Generalitat Valenciana i de la Conselleria de Presidència.  
Fins a l'adopció de l'ordre de desplegament corresponent, continuarà en vigor l'Ordre de 23 de maig de 1996, de la Conselleria de Presidència, en relació amb les matèries de la Presidència de la Generalitat Valenciana i de la Conselleria de Presidència.  
Segona  
Aquest reglament vigirà el mateix dia de la publicació en el Diari Oficial de la Generalitat Valenciana.  
València, 26 de febrer de 1997  
El president de la Generalitat Valenciana,  
EDUARDO ZAPLANA HERNÁNDEZ-SORO  
El conseller de Presidència,  
JOSÉ JOAQUÍN RIPOLL SERRANO


Còpia Permalink ELI